„ Þetta er áhugaverð hugmynd , en það verður að vera alveg skýrt að verkefnið sé bæði skynsamlegt út frá efnahagslegum og félagslegum sjónarhóli . " Þetta kom fram í erindi Bjarna Benediktssonar , fjármála - og efnahagsráðherra , á fundi um framtíð mögulegs sæstrengs á milli Íslands og Bretlands . Fundurinn var á vegum Bresk-íslenska viðskiptaráðsins og var haldinn á Hilton í dag . Í máli Bjarna kom fram að hugmynd um sæstreng á milli þjóðanna hefði verið á floti í um 60 ár . Í upphafi hafi hún þótt draumkennd vegna þess hversu dýr og tæknilega flókin hún væri , en með tækniframförum og aukinni velmegun væri þessi draumsýn nær veruleikanum en áður . Frá því að hugmyndin hefði fyrst komið fram hefðu orkuinnviðir Íslands þróast verulega , en einnig hefði „ þörf heimsins fyrir orku hefði vaxið stöðugt auk þess sem það hefur orðið mikil vitundarvakning um hvaðan orkan kemur , " sagði Bjarni . Að ýmsu að huga áður en ákvörðun er tekin Bjarni sagði að til þess að sæstrengur kæmi til greina væru einkum fjögur atriði sem ekki mætti líta framhjá . „ Í fyrsta lagi þarf að tryggja að verkefnið sé í raun efnahagslega forsvaranlegt . Til lengri tíma litið þarf að ganga úr skugga um að ávinningur af sæstreng sé meiri en áhættan af honum , " sagði Bjarni . Í öðru lagi þyrfti að ganga úr skugga um að almenningur hefði aðgang að orku á viðráðanlegu verði . Í þriðja lagi þurfi að huga að áhrifa sæstrengs á samkeppnishæfni Íslands . Í fjórða lagi þyrfti að gæta vel að umhverfisþáttum í tengslum við framkvæmdina . „ Umhverfisáhrif af sæstrengnum sjálfum yrðu kannski ekki ýkja mikil á Íslandi , en það þyrfti að meta hversu mikla orku þyrfti að beisla til viðbótar . " Bjarni nefndi aukið mikilvægi ósnortinnar náttúru í tengslum við ferðamannaiðnað , en Ísland ætti mikið undir aðdráttarafli hennar . Setji aukinn kraft í samskipti Fjármálaráðherra nefndi í ræðu sinni að mörgum þætti sem sæstrengsmálinu hefði undið fram „ á hraða snigilsins , " og að margir vildu sjá málinu vinda hraðar fram . Hann sagðist skilja það sjónarmið , en aftur á móti væri í mörg horn að líta og íslensk stjórnvöld áskildu sér rétt til að skoða málið til hlítar . Engu að síður sagði Bjarni að nú væri réttur tími til að færa aukinn kraft í samskipti á milli íslenskra og breskra stjórnvalda um málið , með það fyrir augum að koma því á aukna hreyfingu .